མཐའ་དོན་མི་གྲངས་དུང་ཕྱིར་བདུན་ཅུ་བརྒལ་ཟིན་པའི་འཛམ་གླིང་འདིར།བོད་ཅེས་པའི་ཐ་སྙད་འདིའི་ཁྱབ་ཁོངས་སུ་རྒྱལ་ཁབ་གཞན་དང་འགྲན་རུང་བའི་མི་གྲངས་མང་པོ་ཞིག་མེད་ནའང་།སྐྱེ་འགྲོ་སྤྱི་དང་།ཡང་སྒོས་བོད་དང་།བོད་རིགས་སྤྱི་ལ་ཐུགས་རྗེ་དང་བྱམས་བརྩེའི་སྤྱན་ཟུང་ནམ་ཡང་གཟིམ་མ་མྱོང་བའི་རླབས་པོ་ཆེའི་སྐྱེས་ཆེན་དག་གི་གྲལ་མགོ་ན།རྗེ་འདི་ཉིད་ཀྱང་ཆེས་གཟི་བརྗིད་ལྡན་པའི་ངང་བཞུགས་ཡོད་པ་ང་ཚོས་གསལ་པོར་མཐོང་ཐུབ་པ་ཡིན།དེ་བས་ཀྱང་ཞིབ་ཚག་པོས་གླེང་ན།བོད་རིགས་ཁ་ཡོད་ཚད་ཀྱིས་ས་སྐྱ་གོང་མ་རིན་པོ་ཆེ་ཞེས་བརྗོད་དུས་སེམས་གཏིང་ནས་མིག་ཟུང་ཟུམ་ཟུམ་དང་།མགོ་བོ་དུད་དུད་མི་བྱེད་མཁན་དཀོན་པོ་ཡིན།དེའི་རྒྱུ་མཚན་ནི།གཞན་གང་ཡང་མ་ཡིན་པར་རྗེ་འདི་བས་ཉེ་རིང་མེད་པའི་བྱམས་བརྩེ་དང་།འགྱུར་མེད་ཀྱི་ཐུགས་གཤིས།ནམ་ཡང་མཇལ་ན་འདོད་པའི་བརྩེ་འཛུམ་ཀྱིས་སྐྱེ་རྒུའི་དད་འདུན་དབང་མེད་དུ་དྲངས་པས་ཡིན་ངེས་ན།དེ་དག་གི་ཆེད་རྣམ་ཐར་གནད་བསྡུས་བོད་མིའི་སེམས་ནང་གི་ས་སྐྱ་གོང་མ་ཞེས་པ་ཞིག་འབྲི་འཆར་ཡོད་ནའང་གནས་སྐབས་ལས་བྲེལ་གྱིས་དབང་གིས་ཆ་ཚང་མ་གྲུབ་པས་རང་གི་བསོད་ནམས་གསོག་པའི་གོ་སྐབས་འབའ་ཞིག་ལ་དམིགས་ཏེ་མགོན་པོ་གང་གི་རྣམ་ཐར་ཆུ་ཐིགས་མ་འདི་ལ་ཅུང་ཁ་སྣོན་དང་བཅས་ཨ་འདུས་སྐལ་བཟང་རྒྱ་མཚོས་ཕྱི་ལོ་༢༠༡༧ལོའི་ཟླ་༢པའི་ཚེས་༡ཉིན་བདེ་སྐྱིད་གླིང་དཔལ་ས་སྐྱའི་རྩོམ་སྒྲིག་ཁང་ནས་སྤྲིངས་སོ།།